

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Jedinstveni upravni odjel**

Cestica, 24.01.2025.

Temeljem Zakona o lokalnoj i područnoj (regionalnoj) samoupravi te Zakona o izborima članova predstavničkih tijela jedinica lokalne i područne (regionalne) samouprave Općina Cestica pokreće proces savjetovanja sa zainteresiranom javnošću te objavljuje

**JAVNI POZIV**

**za savjetovanje sa zainteresiranom javnošću** **o** **Nacrtu prijedloga Statuta Općine Cestica**

Pozivamo sve zainteresirane na sudjelovanje u otvorenom savjetovanjupri donošenju Nacrta prijedloga Statuta Općine Cestica.

Svrha savjetovanja je prikupljanje informacija o interesima, stavovima i prijedlozima zainteresirane javnosti kako bi se podigla razina razumijevanja i prihvaćanja novih akata i drugih dokumenata, ali i radi uočavanja slabosti i negativnih učinaka predloženog.

Predstavnicima zainteresirane javnosti, organizacijama civilnog društva, nevladinim, neprofitnim organizacijama, savjetovanje predstavlja priliku da svojim znanjem, iskustvom i stručnošću utječu na predloženi akt ili drugi dokument u ime skupina i interesa koje zastupaju.

Člankom 11. stavkom 1. Zakona o pravu na pristup informacijama („Narodne novine“ broj 25/13, 85/15, 69/22) propisano je da je jedinica lokalne samouprave dužna provoditi savjetovanje s javnošću pri donošenju općih akata kada se njima utječe na interese građana i pravnih osoba.

Temeljem podataka iz posljednjeg popisa stanovništva, utvrđeno je da pripadnici romske nacionalne manjine čine više od 5% ukupnog stanovništva Općine Cestica. Sukladno odredbama Ustava Republike Hrvatske, Zakona o lokalnoj i područnoj (regionalnoj) samoupravi te Zakona o izborima članova predstavničkih tijela jedinica lokalne i područne (regionalne) samouprave, jedinice lokalne samouprave dužne su osigurati odgovarajuću zastupljenost nacionalnih manjina u svojim predstavničkim tijelima.

U skladu s navedenim propisima, Općina Cestica donosi novi Statut kojim se uvodi obveza osiguravanja mjesta u Općinskom vijeću za predstavnika nacionalne manjine. Ova izmjena ima za cilj jačanje uključenosti, osiguravanje prava nacionalnih manjina te unaprjeđenje suradnje i integracije svih građana u zajedničke društvene i razvojne procese.

Donošenjem novog Statuta Općina Cestica poštuje načela ravnopravnosti, tolerancije i uključenosti te omogućuje nacionalnoj manjini sudjelovanje u radu predstavničkog tijela, sukladno zakonskim obvezama i demokratskim načelima.

Novi Statut doprinosi transparentnijem i pravednijem upravljanju lokalnim poslovima, jača međusobno povjerenje među građanima različitih nacionalnosti te potiče daljnji razvoj multikulturalnog suživota na području općine.

 Stoga se ovim putem pozivaju svi predstavnici zainteresirane javnosti na sudjelovanje u procesu donošenja ovog akta na način da svoje prijedloge, mišljenja ili primjedbe uputite putem obrasca koji se nalazi u prilogu ovog Javnog poziva - e-poštom na opcina@cestica.hr.

Savjetovanje je otvoreno **do 24.02.2025. godine.**

PRILOZI:

- Nacrt prijedloga Statuta Općine Cestica

- Obrazac savjetovanja sa zainteresiranom javnošću